cyanic-selkie/wikianc huggingface dataset:
ফিলাডেলফিয়া পরীক্ষণ
ফিলাডেলফিয়া এক্সপেরিমেন্ট সম্পর্কে সবচেয়ে রহস্যপূর্ণ জিনিসটি ঘটে মরিস কে জেসাপ এবং কার্লোস মিগুয়েল আলেন্ড কে নিয়ে। এই এক্সপেরিমেন্টের কথা কখনোই সরকারিভাবে স্বীকার করা হয় নি। কিন্তু কথাগুলো একান-ওকান হয়ে সাধারন জনগণ জেনে গেল কীভাবে যেন। এটা নিয়ে লেখালেখি শুরু হল পত্রিকা, ম্যাগাজিন, বইপত্রে। সবাই এর সত্যতা জানতে চায় সরকারের কাছে। এর উপর সবচেয়ে বেশি জোর দেন জ্যোতির্পদার্থবিজ্ঞানী, জ্যোতির্বিজ্ঞানী, গণিতবিদ, লেখক এবং এক্সপ্লোরার মরিস জেসাপ। তিনি অনেক ঘুরেফিরে রিসার্চ করে ইউ এফ ও এর উপর একটা বই প্রকাশ করেন যার নাম ‘দ্যা কেস ফর দি ইউ এফ ও’। তিনি মনে করতেন ইউনিফাইড ফিল্ড থিওরি নিয়ে আরও গবেষণা দরকার। ১৯৫৬ এর ১৩ জানুয়ারি জেসাপ হঠাৎ একটা অদ্ভুত চিঠি পান মিগুয়েল আলেন্ড নামক একজনের কাছ থেকে। আলেন্ড ছিলেন পাগলাটে এক নাবিক। ২য় বিশ্বযুদ্ধের সময় নাবিক হিসেবে নাম করেন। আলেন্ড ছিলেন ইউ এফ ও সম্পর্কে আগ্রহী। আলেন্ড তাকে ইউনিফাইড ফিল্ড থিওরি নিয়ে আর বাড়াবাড়ি না করতে অনুরোধ করেন। আলেন্ড তার চিঠিতে লিখেছেন:
“১৩ বছর আগে মহাকর্ষ আর ইলেক্ট্রোম্যাগনেটিজম নিয়ে ইউ এস সরকারের গবেষণার ফলাফল ছিল ভয়াবহ।”
অ্যাপোক্যালিপ্টো
অ্যাপোক্যালিপ্টো মেল গিবসন পরিচালিত একটি চলচ্চিত্র যা ২০০৬ সালে মুক্তি পায়। একই সালে এটি একাডেমি এওয়ার্ডের (অস্কার পুরস্কার) জন্য মনোনীত হয়। এই চলচ্চিত্রের পটভূমি তৈরি করা হয়েছে মেক্সিকোর অন্তর্গত ইউকাটান উপদ্বীপে। সময়কাল আজ থেকে প্রায় ৬০০ বছর আগে যখন স্পেনীয় বাহিনী দক্ষিণ আমেরিকা আক্রমণের মাধ্যমে ঐতিহাসিক মায়া সভ্যতা ধ্বংস করে দেয়। এই পরিপ্রেক্ষিতে সিনেমাটিতে একজন ব্যক্তির সংগ্রামের আখ্যান রচিত হয়েছে যে আগ্রাসী মায়ান সভ্যতার আগ্রাসন থেকে নিজ সভ্যতা ও সংস্কৃতি রক্ষার সংগ্রাম চালিয়ে যায় আমৃত্যু। ২০০৬-এর ৮ ডিসেম্বর তারিখে মার্কিন যুক্তরাষ্ট্রে ছবিটি মুক্তি লাভ করে। রটেন টম্যাটোস সহ অন্যান্য অনেকের দ্বারা প্রশংসিত হলেও এটি সমালোচিত হয়েছে কিছু নৃতত্ত্ববিদ ববং প্রত্নতত্ত্ববিদ কর্তৃক। সমালোচনার কারণ হিসেবে বলা হয়েছে; এতে মায়া সমাজকে অনেকটাই পাশবিক হিসেবে তুলে ধরা হয়েছে যা অনেক মায়াবাদী গবেষকের সমর্থন লাভ করতে পারেনি। কালপ্রমাদ হিসেবের মধ্যে আনলে এতে বেশ কিছু ঐতিহাসিক ভ্রান্তির পরিচয় পাওয়া যায়।
পটভূমি
মেসোআমেরিকান রেইনফরেস্টে শিকার করার সময়, জাগুয়ার পা, তার পিতা ফ্লিন্ট স্কাই এবং তাদের সহকর্মী উপজাতিরা যুদ্ধ ও ধ্বংসযজ্ঞ থেকে পালিয়ে আসা শরণার্থীদের একটি দলের মুখোমুখি হন। তাদের গ্রামে ফিরে, ফ্লিন্ট স্কাই নোট করে যে উদ্বাস্তুরা ভয়ে অসুস্থ এবং জাগুয়ার পা-কে অনুরোধ করে যেন ভয় তাকে সংক্রমিত করতে না পারে। পরে সেই রাতে, উপজাতিটির একজন প্রবীণের চারপাশে জড়ো হয় যিনি এমন একজন সত্তার সম্পর্কে একটি ভবিষ্যদ্বাণীমূলক গল্প বলেন যিনি এমন একটি শূন্যতায় গ্রাস হয়েছিলেন যা তাকে দেওয়া বিশ্বের সমস্ত উপহার থাকা সত্ত্বেও সন্তুষ্ট হতে পারে না। সত্তা অন্ধভাবে গ্রহণ করতে থাকবে যতক্ষণ না তার নেওয়ার জন্য পৃথিবীতে কিছুই অবশিষ্ট থাকবে না এবং পৃথিবী আর নেই। পরের দিন সকালে, গ্রামটি জিরো উলফের নেতৃত্বে মায়ান হানাদারদের দ্বারা আক্রমণের স্বীকার হয় এবং ফ্লিন্ট স্কাই সহ অনেককে হত্যা করা হয়, যিনি স্যাডিস্টিক রাইডার মিডল আই দ্বারা নিহত হন। আক্রমণের সময়, জাগুয়ার পাও তার গর্ভবতী স্ত্রী সেভেন এবং তাদের ছোট ছেলে টার্টলস রানকে ধরার আগে একটি গর্তে লুকিয়ে রাখে। এর পরে, আক্রমণকারীরা বেঁচে থাকা গ্রামবাসীদের ধরে নেয় যারা জঙ্গলের মধ্য দিয়ে লংমার্চ করে যেতে বাধ্য হয়। এদিকে, সেভেন এবং টার্টলস রান গর্তে আটকা পড়ে এবং তারা এটি থেকে পালানোর জন্য লড়াই করতে থাকে।
পথে, হানাদার এবং তাদের বন্দিরা একটি অজানা রোগে ধ্বংসপ্রাপ্ত গ্রামের পাশাপাশি ধ্বংসপ্রাপ্ত বন এবং ভুট্টার ফসলের বিস্তীর্ণ ক্ষেতের মুখোমুখি হয়। তারপরে তারা একটি সংক্রামিত ছোট্ট মেয়ের মুখোমুখি হয় যে মায়া জগতের শেষের ভবিষ্যদ্বাণী করে। শহরে পৌঁছে বন্দীরা ভাগ হয়ে যায়; মহিলাদের দাসত্বে বিক্রি করা হয় যখন পুরুষদের পিরামিডের শীর্ষে নিয়ে যাওয়া হয় যেখানে তারা দেবতাদের খুশি করার জন্য নির্মমভাবে বলি দেওয়া শুরু করে। জাগুয়ার পাকে বেদীতে রাখা হলে, একটি সূর্যগ্রহণ ঘটে এবং মায়ানরা এই ঘটনাটিকে দেবতারা সন্তুষ্ট হওয়ার লক্ষণ হিসাবে গ্রহণ করে, যার ফলে অবশিষ্ট বন্দীদের রক্ষা পায়। যাইহোক, বাকি বন্দীদেরকে হানাদাররা তাদের ব্যারাকে নিয়ে যায় টার্গেট অনুশীলন হিসাবে ব্যবহার করার জন্য; আক্রমণকারীরা তাদের স্বাধীনতার প্রস্তাব দেয় যদি তারা তাদের লক্ষ্য করে নিক্ষেপ করা ক্ষেপণাস্ত্রকে ফাঁকি দিতে পারে। বন্দিদের প্রথম জুটি দৌড়ানোর চেষ্টা করে ব্যর্থ হয় এবং মারা যায়। এরপর জাগুয়ার পা এর পালা, সে একটি তীরের আঘাত সহ্য করে, জিরো উলফের ছেলে কাট রককে হত্যা করার পর সে সফলভাবে পালিয়ে যায়।
ক্ষুব্ধ জিরো উলফ তার লোকদের জাগুয়ার পাকে শিকার করতে নিয়ে যায়। জঙ্গলে পৌঁছে, জাগুয়ার পা এর প্রাকৃতিক সম্পদ ব্যবহার করে তার অনুসরণকারীদের একে একে হত্যা করে। শেষ দুই হানাদার তার গ্রামের উপকণ্ঠে জাগুয়ার পাকে তাড়া করতে থাকে। প্রবল বৃষ্টির মধ্যে উপকূলে পৌঁছে তারা স্পেনীয় বিজয়ীদের আগমনের সাক্ষী হয়। যখন দুই হামলাকারী বিদেশীদের আগমন দেখে মুগ্ধ হয়, তখন জাগুয়ার পা তার গ্রামে ফিরে আসে এবং তার পরিবারকে উদ্ধার করে যারা বৃষ্টিতে ডুবে যাচ্ছিল। জাগুয়ার পাও পানির নিচে জন্ম নেওয়া তার শিশু পুত্রকে দেখে আনন্দিত হয়।
পরে, পুনর্মিলিত পরিবার স্পেনীয় জাহাজের দিকে তাকায়। জাগুয়ার পাও বিদেশীদের কাছে না যাওয়ার সিদ্ধান্ত নেয় এবং তারা নতুন জীবন শুরু করতে চলে যায়।
জামেয়া রশীদিয়া ফেনী
জামেয়া রশীদিয়া ফেনী ফেনী সদর উপজেলার মোটবী ইউনিয়নের কালিদাস পাহালিয়া নদীর তীরে লস্করহাটে অবস্থিত একটি কওমি মাদ্রাসা। রশিদ আহমদ লুধিয়ানভির শিষ্য মুফতি শহিদুল্লাহ ১৯৯৪ সালে এই মাদ্রাসাটি প্রতিষ্ঠা করেন। অল্প কয়েকজন ছাত্র নিয়ে একটি জীর্ণ মসজিদে মাদ্রাসাটির যাত্রা শুরু হয়। সাত একর জায়গাজুড়ে বিস্তৃত এই শিক্ষাঙ্গনটি প্রতিষ্ঠায় অগ্রণী ভূমিকা রাখেন স্থানীয় দানবীর হাজী মোহাম্মদ আলী বিশাল। প্রতিষ্ঠালগ্ন থেকে মাদ্রাসাটি পরিচালনা করছেন মুফতি শহিদুল্লাহ। মাদ্রাসাটি বেফাকুল মাদারিসিল আরাবিয়া বাংলাদেশের অন্তর্ভুক্ত। ২০২১ সালে মাদ্রাসার ছাত্রসংখ্যা ৫০০০ জন। নিয়মিত ছাত্রদের পাশাপাশি সাধারণ শিক্ষায় শিক্ষিতদের জন্য এখানে ‘কুল্লিয়াতে শারইয়্যাই’ এবং স্থানীয় সাধারণ মানুষের ধর্মীয় শিক্ষার জন্য বিশেষ ব্যবস্থা আছে। প্রতিষ্ঠানটিতে ১৪০ জন শিক্ষক এবং ২১ জন খাদিম ও কর্মচারী রয়েছে।
সামাজিক সেবামূলক কাজে অংশগ্রহণের জন্য মাদ্রাসাটি প্রতিষ্ঠা করেছে ‘ইসলাহী ফাউন্ডেশন’। পরিবেশ সংরক্ষণে অবদানের জন্য মাদ্রাসাটি কৃষি মন্ত্রণালয় থেকে ২০০৯ সালে জাতীয় পর্যায়ে প্রথম স্থান অধিকার করে এবং পুরস্কৃত হয়। মাদ্রাসার ৯ হাজার স্বেচ্ছাসেবী উন্নয়ন সদস্য রয়েছে, যারা মাদ্রাসার উন্নতি-অগ্রগতির জন্য নিয়মিত দান-অনুদান করেন। মাদ্রাসাটি থেকে প্রতি রমজানে অন্তত ৫০০ মসজিদে ১০০০ হাফেজকে বিনামূল্যে খতমে তারাবিহ পড়ানোর জন্য প্রেরণ করা হয়। এই মাদ্রাসায় বার্ষিক উন্নয়ন সদস্য সম্মেলন, বার্ষিক সভা, ইসলাহি মাহফিল সহ প্রতি বছর বিভিন্ন অনুষ্ঠানের আয়োজন করা হয়।
ফ্রাঙ্ক লুগার্ড ব্রাইন
ফ্রাঙ্ক লুগার্ড ব্রাইন (৬ জানুয়ারি ১৮৮২ - ৩ এপ্রিল ১৯৫২) ব্রিটিশ রাজ যুগে ইন্ডিয়ান সিভিল সার্ভিসের (আইসিএস) একজন প্রশাসক ছিলেন।  লর্ড লুগার্ডের এক ভাগ্নে, যিনি "পশ্চাৎপদ" আফ্রিকাকে (দাসপ্রথা ও নরবলির বিরুদ্ধে লড়াই করে) উন্নত করার প্রচেষ্টায় উদগ্রীব ছিলেন, ব্রাইনেরও একই রকম ধর্মপ্রচারক দৃষ্টিভঙ্গি ছিল এবং আইসিএসে তিনি বাউণ্ডুলে হিসাবে বিবেচিত ছিলেন। তিনি ভারতের পাঞ্জাব প্রদেশের গ্রামবাসীদের জীবনযাত্রার মান উন্নয়নে প্রচেষ্টা চালিয়েছিলেন যা তার সহকর্মী এবং ভারতীয় জনগণ উভয়েরই কুৎসা আকর্ষণ করেছিলো।
জীবনক্রম
ফ্রাঙ্ক লুগার্ড ব্রাইন ১৮৮২ সালের ৬ জানুয়ারি জন্মগ্রহণ করেছিলেন। তিনি রেভারেন্ড আর. টি. ডাব্লিউ ব্রাইনের পুত্র। তিনি প্রথমে মঙ্কটন কোম্বে স্কুলে পড়াশোনা করেছেন, তারপর পড়েছেন ক্যামব্রিজের পামব্রোক কলেজে, যেখান থেকে তিনি শিক্ষাবৃত্তি নিয়েছিলেন।
১৯০৫ সালে আইসিএসে নিয়োগের জন্য প্রতিযোগিতামূলক পরীক্ষায় উত্তীর্ণ হন তিনি। নিয়োগের পর তাকে পাঞ্জাব পাঠানো হয়েছিল, সেখানে তিনি দিল্লির পুরসভার সচিব হিসাবে কিছুকাল কাজ করেছিলেন যখন নয়াদিল্লির পরিকল্পনা চলছিল। প্রথম বিশ্বযুদ্ধের সময় তিনি ব্রিটিশ ভারতীয় সেনাবাহিনীর ১৮তম ল্যান্সারের সাথে দায়িত্ব পালন করেছিলেন যার বেশিরভাগটাই ছিলো মধ্যপ্রাচ্য কেন্দ্রীক। ১৯১৫ সালের জুনে তিনি অস্থায়ী লেফটেন্যান্ট নিযুক্ত হন এবং ১৯১৭ সালে সার্বিয়া কিংডম তাকে পঞ্চম শ্রেণির "অর্ডার অফ সেন্ট সাভা" পদক প্রদান করে।
মিশরে সামরিক লেফটেন্যান্ট হিসাবে দায়িত্ব পালনকালে তিনি ১৯১৯ সালে মিলিটারি ক্রস প্রাপ্ত হন। এই পুরষ্কারের শংসাটি ছিল: "For conspicuous gallantry and initiative. On the morning of the 20th Sept. 1918, when ordered to take the hill south-east of Nazareth, commanding the Afuleh-Nazareth road, he captured the position under heavy machine-gun fire, and by his quick appreciation of the situation he captured, in addition, 350 prisoners, and a convoy of lorries, out of which he salved £20,000 in Turkish gold."
যুদ্ধের পরে ব্রাইন পাঞ্জাবে ফিরে আসেন এবং ১৯২০ সালে তিনি এডগার গোবলের কন্যা আইরিস গুডিভকে বিয়ে করেন। তিনি দিল্লী থেকে প্রায় দূরে গুরুগ্রামের জেলা কর্মকর্তা হিসেবে দায়িত্ব পেয়েছিলেন যখন প্রায় ৭০০,০০০ জনসংখ্যার সমন্বিত অঞ্চলটি সাম্প্রতিক ইনফ্লুয়েঞ্জা মহামারী, অনিয়মিত বৃষ্টিপাত এবং যুদ্ধফেরত সেনাদের কারণে ভীষণ সংকটে ভুগছিল। যুদ্ধ বঞ্চনার হাত থেকে রক্ষা পাওয়ার জন্য ব্রাইন "গুরুগ্রাম স্কিম" নামে একটি প্রকল্প শুরু করেছিলেন  যেখানে তিনি স্বাবলম্বনের ধারণাটিকে উত্সাহিত ও সহজ করার মাধ্যমে গ্রামীণ লোকদের দুর্দশা লাঘবে হবে বলে আশা করেছিলেন। তিনি এ সম্পর্কে বেশ কয়েকটি বইও লিখেছিলেন, যার মধ্যে রয়েছে ভিলেজ আপ‌লিফ্‌ট ইন ইন্ডিয়া, সক্রেটিস ইন এন ইন্ডিয়ান ভিলেজ, সক্রেটিস পার্সিস্টস ইন ইন্ডিয়া এবং সক্রেটিস অ্যাট স্কুল, বইগুলোতে তিনি ইংল্যান্ডের সাথে ভারতীয় গ্রামীণ জীবনের তুলনা করেছিলেন। দুরাশার কথা যে তার "গুরুগ্রাম স্কিম" পরিকল্পনা সফল হয়নি।
১৯৯৩ সালে ডিউয়ের বই প্রকাশের পরে টাইমস সাহিত্য ক্রোড়পত্র এবং টেলিগ্রাফের বিতর্কে জড়িয়ে পড়েছিলেন ব্রাইন-পুত্রদের একজন টমাস লুগার্ড ব্রাইন। তিনি বিশ্বাস করেছিলেন যে ডিউয়ে তার বাবাকে ভুলভাবে উপস্থাপন করেছে ও অপ্রাসঙ্গিকভাবে তিনি আইসিএসের প্রসঙ্গ তুলেছেন যা ব্রাইন পরিবারকে বিব্রত করেছিল, ব্রাইনের ব্যক্তিগত কাগজপত্রের সংগ্রহও তিনি ব্যবহার করেছিলেন। এর জবাবে ডিউয়ে উল্লেখ করেছিলেন যে যখন তিনি ব্রাইনের কাগজপত্র ব্যবহারের অনুমতি চেয়েছিলেন, তখন তিনি মনে করেছিলেন যে ব্রাইনের গুরুগ্রাম পরীক্ষণটি সফল হয়েছিল, কারণ তার কাছে কেবল ব্রাইনের সফলতারই খোলামেলা বিবরণ ছিল; কিন্তু প্রচুর পরিমাণে ব্যর্থতার প্রমাণ পাওয়ার পরে ব্রাইনের "গ্রামীণ পুনর্গঠন" এর রূপরেখার উপর তিনি কেবলমাত্র আস্থা হারিয়েছিলেন। ব্রাইনকে নিজের মতো মূল্যায়ন করা অসম্ভব বলেও উল্লেখ করেন তিনি। সর্বোপরি, গুরুগ্রাম স্কিমটি কার্যকর সমাধান না দিয়ে কৃষকদের সমস্যা সম্পর্কে সরকারী সচেতনতা বাড়িয়েছিলো বলে তার ধারণা।
১৯৩৭ সালে ব্রাইন পাঞ্জাবের পল্লী পুনর্গঠনের কমিশনার হিসেবে দায়িত্ব পালন করেছিলেন এবং ১৯৪০ সালে তিনি সেখানে ফিনান্সিয়াল কমিশনারের (উন্নয়ন) দায়িত্ব গ্রহণ করেছিলেন। ১৯৪১ সালের ডিসেম্বরে, তিনি সেকেন্ড লেফটেন্যান্ট পদে নিয়োগ পেয়েছিলেন, আইসিএস থেকে অবসর নিয়ে তিনি কল্যাণ (ওয়েলফেয়ার) কর্মকর্তা এবং পাঞ্জাব সৈনিকদের পুনর্বাসন প্রক্রিয়ার কমিশনারের দায়িত্ব পালন করেছিলেন।
ভারতের স্বাধীনতার আগে ইংল্যান্ডে ফিরে গিয়েছিলেন ব্রাইন। ইংল্যান্ডে গিয়ে তিনি নরফোকের অ্যাশিলে দ্য গ্লেব নামক একটি ফার্মে বসতি স্থাপন করেছিলেন এবং সেখানে এলাকাতে তার কৃষি-তত্ত্বগুলি প্রয়োগ করার চেষ্টা করেছিলেন। তিনি ১৯৫২ সালের ৩রা এপ্রিল দ্য গ্লেবে মারা যান, সেই সময়ে তাকে সামরিক পদমর্যাদায় কর্নেল হিসাবে বর্ণনা করা হয়েছিল। তিনি তার স্ত্রী, চার পুত্র ও দুই মেয়ে সন্তান রেখে গিয়েছিলেন।
পদক ও সম্মাননা
মিলিটারি ক্রস পুরস্কার প্রাপ্তির পাশাপাশি ব্রাইনকে ১৯৪১ সালে "অর্ডার অফ দ্য ইন্ডিয়ান এম্পাইয়ার" সহচর এবং ১৯৩৭ সালে "অর্ডার অভ দ্য স্টার অভ দ্য ইন্ডিয়া" সহচর অভিধায় অভিষিক্ত করা হয়। এছাড়া তিনি ভলান্টিয়ার ডেকোরেশন (ভিডি) পদকও পেয়েছিলেন। তার স্ত্রী আইরিস গ‌ুডিভ ব্রাইন ১৯২৮ সালে কায়সার-ই-হিন্দ পদক পেয়েছিলেন।
প্রাইম ব্যাংক ক্রিকেট ক্লাব
প্রাইম ব্যাংক ক্রিকেট ক্লাব একটি বাংলাদেশি ক্রিকেট দল যারা ঢাকা প্রিমিয়ার ডিভিশন ক্রিকেট লিগে লিস্ট এ এবং ঢাকা প্রিমিয়ার ডিভিশন টোয়েন্টি ২০ ক্রিকেট লিগে টুয়েন্টি২০ ম্যাচ খেলে থাকে। দলটি ঢাকা প্রিমিয়ার ডিভিশন ক্রিকেটে লিগের ২০১৪-১৫ মৌসুমের আসরে চ্যাম্পিয়ন হয়েছিল।
যুধিষ্ঠির
যুধিষ্ঠির (Sanskrit: युधिष्ठिर) হলেন পঞ্চ পাণ্ডব ভাইদের মধ্যে জ্যেষ্ঠ। হিন্দু প্রাচীন মহাকাব্য মহাভারতে তাঁর কথা উল্লেখিত হয়েছে। তাঁর পিতামাতা হলেন  কুরু রাজবংশের রাজা পান্ডু এবং কুন্তী। যুধিষ্ঠির, মহারাজ পাণ্ডুর পরবর্তীকালে ইন্দ্রপ্রস্থের রাজা হন এবং তাঁর রাজধানী ছিল হস্তিনাপুর।
শৈশব হতে, যুধিষ্ঠির তাঁর কাকা বিদুর এবং পিতামহ ভীষ্ম কর্তৃক অনুপ্রাণিত হন এবং ধর্ম বা ন্যায় গুণে বিশ্বাসী ছিলেন। তিনি দুইজন অস্ত্রগুরু কৃপাচার্য এবং দ্রোণাচার্য থেকে অস্ত্রশিক্ষা লাভ করেন। যুধিষ্ঠির হস্তিনাপুরের যুবরাজ হয়েছিলেন। তবে, পরবর্তীতে দুর্যোধনের হঠকারিতায় যুবরাজ পদ হারান। কুন্তীর ভুলবশত আদেশের কারণে, তিনি এবং তাঁর ভাইরা পাঞ্চালের রাজকন্যা দ্রৌপদীকে বিবাহ করেন। যুধিষ্ঠির এবং দুর্যোধন মধ্যে উত্তরাধিকার বিরোধের অবসান ঘটাতে ধৃতরাষ্ট্র, ভীষ্মের অনুরোধে হস্তিনাপুর রাজ্যকে দুই ভাগে বিভক্ত করেন। মহারাজ পাণ্ডুর জ্যেষ্ঠপুত্র হলেও যুধিষ্ঠিরকে অনুর্বর ভূমি দেওয়া হয়। পরবর্তীতে তিনি সেস্থানকে জাঁকজমক এবং মহিমান্বিত ইন্দ্রপ্রস্থ নগরীতে বিকশিত করেন।
যুধিষ্ঠির রাজসূয় যজ্ঞ করার পর, তাঁর ঐশ্বর্য এবং বৈভবে ঈর্ষান্বিত হয়ে দুর্যোধন এবং মামা শকুনি পাশা খেলার জন্য হস্তিনাপুরে আমন্ত্রণ জানায়। পাশা খেলায়, দক্ষ শকুনি দুর্যোধন হয়ে যুধিষ্ঠিরের সাথে পাশা খেলে। যুধিষ্ঠির খেলায় একে একে তাঁর রাজ্য, সম্পদ, ভাইদের স্বাধীনতা, দ্রৌপদী এবং নিজেকে পণ হিসেবে রাখেন এবং শকুনির তথা দুর্যোধনের হঠকারিতায় হেরে যান। পাশা খেলায় পরাজিত হওয়ার পর, দ্রৌপদী এবং পাণ্ডবগণকে ১৩ বছরের জন্য বনবাসে পাঠানো হয়, যেখানে ১ বছরের অজ্ঞাতবাসে ও থাকতে হবে। বনবাসকালে, ধর্মরাজ তাঁকে পরীক্ষা করেন। অজ্ঞাতবাসের সময়, তিনি কংক নাম নিয়ে মৎস্য রাজ্যের রাজার অধীনে ছিলেন।
যুধিষ্ঠির কুরুক্ষেত্রের যুদ্ধে পাণ্ডবপক্ষের রাজা ছিলেন এবং তিনি শল্য সহ অনেক যোদ্ধাকে পরাজিত করেন। মহাকাব্যের শেষে দেখা যায়, তিনি দ্রৌপদী এবং ভাইদের সাথে স্বর্গারোহণের জন্য গমন করেন। পথে দ্রৌপদী এবং ভাইরা একে একে ক্লান্ত হয়ে পতিত হয় এবং মারা গেলেও যুধিষ্ঠির সশরীরে স্বর্গে প্রবেশ বা স্বর্গারোহণ করেন।
জন্ম
মহাভারত মতে- ইন্দ্রধৈবত চন্দ্রসংযুক্ত অভিজিৎ নামক নক্ষত্রে অষ্টম মুহূর্তে মধ্যাহ্ন-সময়ে ইনি জন্মগ্রহণ করেন।
একবার একটি বনে, কিন্দম মুনি হরিণের রূপ ধারণ করে একটি হরিণীর সাথে সঙ্গম করছিলেন। ওই বনে পাণ্ডু মৃগয়া গিয়ে সঙ্গমরত হরিণের উপর শর নিক্ষেপ করে হত্যা করেন। মৃত্যুর আগে মুনি স্বমূর্তি ধারণ করে, পাণ্ডুকে অভিশাপ দিয়ে বলেন– 'মৃগভ্রমেই আমার উপর শরনিক্ষেপ করিয়াছ, এ নিমিত্ত তোমার ব্রহ্মহত্যার পাপ হইবে না, কিন্তু সঙ্গমসময়ে আমাকে বধ করাতে তোমার যে পাপ হইয়াছে, তাহার ফল অবশ্যই তোমাকে ভোগ করিতে হইবে। তুমি যে সময়ে স্ত্রীসংসর্গ করিবে, সেই সময়ে তোমার মৃত্যু হইবে। তুমি যে পত্নীর সহিত সংসর্গ করিয়া কালগ্রাসে পতিত হইবে, তিনি ভক্তিভাবে তোমার সহগামিনী হইবেন। হে রাজন! তুমি যেমন সুখের সময়ে আমাকে দুঃখ দিলে, সেইরূপ তোমাকেও সুখকালে দুঃখ পাইতে হইবে।' এই অভিশাপের কারণে, মাদ্রী এবং কুন্তী উভয়ই স্বামী-সংসর্গ থেকে বঞ্চিত হন। পরে কুন্তী সন্তান কামনায় পাণ্ডুর অনুরোধে তিন দেবতার সাথে মিলিত হন এবং তিনটি সন্তান লাভ করেন। কুন্তী প্রথম আহ্বান করেছিলেন ধর্ম দেবতাকে। তাঁর আশীর্বাদে যুধিষ্ঠিরের জন্ম হয়। যুধি (যুদ্ধে) স্থির থাকতেন বলে, তাঁর নাম হয়েছিল যুধিষ্ঠির। অবশ্য কয়েকজন আধুনিক মহাভারত বিশেষজ্ঞ বলেন, ধর্মের অবতার ছিলেন।
অস্ত্রশিক্ষা
পাণ্ডুর মৃত্যুর পর কুন্তী নিজের তিনটি পুত্র ও মাদ্রীর দুটি পুত্র নিয়ে হস্তিনাপুরে ধৃতরাষ্ট্র-এর আশ্রয়ে আসেন। এই সময় পঞ্চপাণ্ডব ও ধৃতরাষ্ট্রের একশত সন্তান দ্রোণাচার্যের কাছে অস্ত্রশিক্ষা লাভ করেন। যুধিষ্ঠির বর্ষাযুদ্ধ এবং রথ চালনায় বিশেষ পারদর্শিতা অর্জন করেন। প্রাপ্তবয়স্ক হলে বংশের বড় সন্তান হিসাবে ধৃতরাষ্ট্র (পাণ্ডুর ভাই) তাঁকে যৌবরাজ্যে অভিষিক্ত করেন। এতে ধৃতরাষ্ট্র-এর পুত্ররা বিশেষ করে দুর্যোধন ঈর্ষান্বিত হয়ে পাণ্ডবদের বিরুদ্ধে চক্রান্ত করতে থাকেন। কিন্তু পাণ্ডবদের মধ্যে ভীম ও অর্জুন দুর্যোধনের একশত ভাইয়ের চেয়ে শক্তিশালী ও অপরাজেয় উঠলে, দুর্যোধন কৌশলে কুন্তীসহ পঞ্চপাণ্ডবদের পুড়িয়ে মারার জন্য জতুগৃহে পাঠান। জতুগৃহের পথে যাত্রাকালে বিদুর সাঙ্কেতিক ভাষায় যুধিষ্ঠিরকে দুর্যোধনের দুরভিসন্ধি জানিয়ে দেন। পরে কৌশলে জতুগৃহ থেকে এঁরা রক্ষা পান এবং নৌকা যোগে নদী পার হয়ে জঙ্গলে প্রবেশ করেন। অত্যন্ত ক্লান্ত হয়ে জঙ্গলে সকলে ঘুমিয়ে পড়লে দ্বিতীয় পাণ্ডব ভীম একা সকলকে পাহারা দেন। এই সময় তিনি হিড়িম্ব নামক এক রাক্ষসকে হত্যা করে পাণ্ডবদের রক্ষা করেন। পরে যুধিষ্ঠির ও কুন্তীর অনুগ্রহে ভীমের সাথে হিড়িম্বার বিবাহ হয়। এরপর যুধিষ্ঠির সবাইকে নিয়ে একচক্রা নগরীর একটি ব্রাহ্মণ পরিবারের আশ্রয়ে উঠে আসেন। এখানে ভীম বক নামক রাক্ষসকে হত্যা করেন। এই নগরীতে থাকাকালীন সময়ে পাণ্ডবরা দ্রৌপদীর স্বয়ংবর-সভার কথা জানতে পারেন। এই স্বয়ংবর সভা দেখার জন্য পাণ্ডবরা রওনা হন। পথে গন্ধর্বরাজ অঙ্গারপর্ণের সাথে অর্জুনের যুদ্ধ হয়। যুদ্ধে অর্জুন অঙ্গারপর্ণকে পরাজিত করে বন্দী করেন। এরপর অঙ্গারপর্ণের স্ত্রী কুম্ভীনসী যুধিষ্ঠিরের কাছে স্বামীর মুক্তির আবেদন করেন। যুধিষ্ঠিরের আদেশে অর্জুন তাঁকে ছেড়ে দেন।
বিবাহ এবং সন্তান
স্বয়ংবর সভায় অর্জুন লক্ষ্যভেদ করে দ্রৌপদীকে লাভ করলে, সভায় আহুত অন্যান্যরা পাণ্ডবদের আক্রমণ করে। পাণ্ডবরা যুদ্ধে সকলকে পরাজিত করে দ্রৌপদীকে সাথে নিয়ে কুন্তীর কাছে আসেন। দ্রৌপদীকে নিয়ে পঞ্চপাণ্ডব যখন ঘরে ফেরেন, তখন কুন্তী ঘরের মধ্যে ছিলেন। পঞ্চপাণ্ডব তাঁদের মাকে উদ্দেশ্য করে বলেন যে, তাঁরা একটি অপূর্ব সামগ্রী ভিক্ষা করে এনেছেন। কুন্তী না দেখেই বলেন, তোমরা সকলে মিলে সেই জিনিস ভোগ কর। এরপর দ্রৌপদীকে দেখে ইনি বিব্রত হয়ে পড়েন। পরে কৃষ্ণ-দ্বৈপায়নের (বেদব্যাস)-এর বিধান মতে- পঞ্চপাণ্ডব দ্রৌপদীকে বিবাহ করেন। উল্লেখ্য দ্রৌপদীর গর্ভে যুধিষ্ঠিরের প্রতিবিন্ধ্য নামক পুত্র জন্মে। এছাড়া তিনি গোবাসনের কন্যা দেবিকার স্বয়ংবর সভায় উপস্থিত হয়ে দেবিকাকে লাভ করেন। এঁর গর্ভে যৌধেয় নামক এক পুত্র জন্মে।
রাজসূয় যজ্ঞ সম্পাদন
নারদের পরামর্শে যুধিষ্ঠির রাজসূয় যজ্ঞের আয়োজন করেন। মগধরাজ জরাসন্ধ এই যজ্ঞের বিঘ্ন সৃষ্টি করবেন জেনে- কৃষ্ণ, ভীম ও অর্জুন মগধ রাজ্যে যান। এখানে ভীম জরাসন্ধকে হত্যা করেন। এরপর ধৃতরাষ্ট্র নিজ উদ্যোগে পঞ্চপাণ্ডব, দ্রৌপদী এবং কুন্তীকে হস্তিনাপুর নিয়ে আসেন। পাণ্ডবরা ফিরে এসে ইন্দ্রপ্রস্থ নগর প্রতিষ্ঠা করে পৃথক রাজ্য স্থাপন করেন এবং যুধিষ্ঠির রাজা হন। রাজসূয় যজ্ঞের অর্থ আহরণের জন্য পাণ্ডবরা দিগ্বিজয়ে বের হন। যথাসময়ে এঁরা দিগ্বিজয় শেষে ফিরে এলে যুধিষ্ঠির রাজসূয় যজ্ঞ সম্পন্ন করেন। দ্রৌপদীকে নিয়ে যাতে ভ্রাতৃবিরোধ না ঘটে, সে কারণে নারদ নিয়ম করে দেন যে, একটি নির্দিষ্ট সময়ের জন্য, দ্রৌপদী একজন মাত্র পাণ্ডবের সঙ্গে থাকবেন। এই নির্দিষ্ট সময়ের মধ্যে অধিকারপ্রাপ্ত পাণ্ডব ব্যতীত অন্য কোন পাণ্ডব দ্রৌপদীকে গ্রহণ করলে বা দ্রৌপদীর সাথে অধিকারপ্রাপ্ত পাণ্ডবের বিহারকালে অন্য পাণ্ডব দর্শন করলে, তাঁকে ১২ বৎসর বনবাসী থাকতে হবে। ঘটনাক্রমে- একবার এক ব্রাহ্মণকে সাহায্য করার জন্য, অর্জুন অস্ত্রাগারে প্রবেশ করলে, সেখানে যুধিষ্ঠিরের সাথে দ্রৌপদীকে এক শয্যায় দেখতে পান। এই কারণে অর্জুন ১২ বৎসর বনবাসের জন্য গৃহত্যাগ করেন। ১২ বৎসর পরে ভাইদের সাথে মিলিত হন। দুর্যোধন যজ্ঞানুষ্ঠানে এসে পাণ্ডবদের ঐশ্বর্যে ঈর্ষান্বিত হন এবং পাণ্ডবদের ক্ষতি করার জন্য শকুনি'র (দুর্যোধনের মামা) পরামর্শ নেন।
পাশা খেলা
শকুনির পরামর্শে দুর্যোধন যুধিষ্ঠিরকে পাশা খেলায় নিমন্ত্রণ করেন। যুধিষ্ঠির উক্ত খেলায় রাজী হলে, শকুনি কপট পাশাতে যুধিষ্ঠিরকে পরাজিত করেন। এই খেলায় যুধিষ্ঠির দ্রৌপদীসহ রাজ্যপাট হারান। দুর্যোধনের নির্দেশে দুঃশাসন রজস্বঃলা দ্রৌপদীর চুল ধরে সভায় আনেন। কর্ণের পরামর্শে প্রকাশ্য সভায় দুঃশাসন দ্রৌপদীর বস্ত্রহরণ করা শুরু করলে, দ্রৌপদীর কাতর আহ্বানে কৃষ্ণ অলৌকিকভাবে তাঁকে অশেষ কাপড় দ্বারা আবৃত করে রাখেন। পরে ধৃতরাষ্ট্র সকলকে মুক্তি দেন। দুর্যোধন ও শকুনি'র পরামর্শে ধৃতরাষ্ট্র যুধিষ্ঠিরকে পুনরায় পাশা খেলায় অনুমোদন দান করেন। এবার যুধিষ্ঠির হেরে গিয়ে ১২ বৎসর বনবাস ও ১ বৎসর অজ্ঞাতবাসের শাস্তি পান। এরপর পাণ্ডবরা রাজ্য ত্যাগ করে বনবাসের পথে গেলে দ্রৌপদী তাঁদের সাথে যান। এই যাত্রায় এঁরা প্রথমে কাম্যক বনে আসেন, পরে দ্বৈতবনে এসে সরস্বতী নদীর তীরে আশ্রম নির্মাণ করে বসবাস করতে থাকেন। এই সময় দ্রৌপদী ও ভীম প্রতিজ্ঞা ভঙ্গের জন্য যুধিষ্ঠিরকে উত্তেজিত করতে থাকলে, ইনি প্রতিজ্ঞায় অটল থাকেন। এই সময় অস্ত্র সংগ্রহের জন্য অর্জুন দেবালোকে যাত্রা করেন। এরপর যুধিষ্ঠির অন্যান্যদের নিয়ে নৈমিষারাণ্য, প্রয়াগ, বদরিকাশ্রম, ভৃগুতীর্থ, গঙ্গাসাগরসঙ্গম, মহেন্দ্রপর্বত, প্রভাসতীর্থ প্রভৃতি বহু তীর্থস্থান ভ্রমণ করেন।
বনবাস
বনবাসের একাদশ বৎসরে যমুনার উৎপত্তিস্থানের নিকটস্থ বিশাখযূপ বনে পাণ্ডবদের বসবাসকালে, একদিন ভীম মৃগয়ায় বের হন। সেখানে অগস্ত্য-শাপে অজগররূপী নহুষ ভীমকে বেষ্ঠন করে আহার করতে উদ্যত হন। যুধিষ্ঠির বিভিন্ন দুর্লক্ষণ দেখে ভীমের খোঁজে বের হয়ে, অজগররূপী নহুষের কাছে উপস্থিত হন। যুধিষ্ঠির নহুষের কাছে ভীমের মুক্তি দাবী করলে, নহুষ যুধিষ্ঠিরের কাছে কিছু প্রশ্নের উত্তর চেয়ে বলেন যে, প্রশ্নের যথাযথ উত্তর দিলেই তবে ভীমকে মুক্তি দেবেন। এরপর যুধিষ্ঠির নহুষের প্রশ্নের যথাযথ উত্তর দিয়ে ভীমকে উদ্ধার করেন। এই সময় নহুষ অভিশাপ মুক্ত হন। পাণ্ডবরা দ্বৈতবনে অবস্থানকালে দুর্যোধন মৃগয়ার অছিলায় পাণ্ডবদের দুর্দশা দেখতে এসে গন্ধর্বরাজ চিত্রসেনের দ্বারা নিগৃহীত হলে পাণ্ডবরা তাঁকে রক্ষা করেন। এই সময় আত্মগ্লানিতে দুর্যোধন প্রায়োপবেশন করেন। এরপর কাম্যকবনে পাণ্ডবরা ফিরে এসে বসবাস করতে থাকে। একদিন পাণ্ডবদের অনুপস্থিতিতে জয়দ্রথ দ্রৌপদীকে হরণ করেন। পাণ্ডবরা পরে জয়দ্রথকে ধরে এনে লাঞ্ছিত করতে থাকলে যুধিষ্ঠির তাঁকে রক্ষা করেন। কিন্তু ভীম তাঁর মাথায় অর্ধাস্ত্র বাণদ্বারা পঞ্চচূড়া তৈরি করে পাণ্ডবদের দাসরূপে বেড়াতে আদেশ করেন। এরপরও যুধিষ্ঠির তাঁকে মুক্তি দেন।
বনবাসের দ্বাদশবর্ষে যুধিষ্ঠিরকে পরীক্ষা করার জন্য ধর্মদেবতা হরিণরূপে এক ব্রাহ্মণের অরণি-মন্থ চুরি করেন। ব্রাহ্মণ তাঁর অগ্নিহোত্র নষ্ট হওয়ার আশঙ্কায় যুধিষ্ঠিরের শরণাপন্ন হন। এরপর পঞ্চপাণ্ডব উক্ত হরিণের অনুসরণ করেন। হরিণরূপী ধর্ম অদৃশ্য হলে, যুধিষ্ঠির প্রার্থী ব্রাহ্মণের বিমুখ হওয়ার আশঙ্কায় অত্যন্ত দুঃখিত হন। দীর্ঘ ভ্রমণে ক্লান্ত ও তৃষ্ণার্ত হয়ে পড়লে যুধিষ্ঠির নকুলকে নিকটস্থ সরোবর থেকে জল সংগ্রহের আদেশ দেন। নকুল উক্ত সরোবর থেকে জল সংগ্রহ করতে গেলে ধর্ম, বকরূপে আকাশ থেকে তাঁর প্রশ্নের উত্তর দিয়ে জল সংগ্রহ করতে বললেন। নকুল তা অগ্রাহ্য করে অগ্রসর হলে ভূপতিত হন। এরপর যুধিষ্ঠির অন্যান্য ভাইদের পাঠালেন। প্রত্যেকেই ধর্মকে অগ্রাহ্য করে জল সংগ্রহ করতে গেলে ভূপতিত হন। এরপর যুধিষ্ঠির নিজেই সরোবরে উপস্থিত হয়ে চার ভাইয়ের অবস্থা দেখলেন। ধর্ম তাঁর প্রশ্নের উত্তর দিয়ে জল সংগ্রহ করতে বলেন। যুধিষ্ঠির সকল প্রশ্নের যথাযথ উত্তর দিলে ধর্ম তাঁকে যে কোন এক ভাইয়ের জীবন ভিক্ষা দিতে ইচ্ছা করলেন। উত্তরে যুধিষ্ঠির বলেন যে, কুন্তী ও মাদ্রীর অন্তত একটি করে সন্তান বেঁচে থাকুক। ধর্ম তাঁর প্রতি সন্তুষ্ট হয়ে অপর চার পাণ্ডবের জীবনদান করলেন। এরপর ধর্ম বর প্রার্থনা করতে বললে, যুধিষ্ঠির ব্রাহ্মণের অরণি-মন্থ ফিরে চাইলেন। ধর্ম অরণি-মন্থ ফিরিয়ে দিয়ে অন্য বর প্রার্থনা করতে বললেন। এরপর অজ্ঞাতবাসকালে তাদের যেন কেউ চিনতে না পারে এই বর প্রার্থনা করলে, ধর্ম সেই বর দান করেন। এরপর ধর্ম পাণ্ডবদের বিরাট রাজ্যে বাস করার উপদেশ দিয়ে প্রস্থান করেন।
অজ্ঞাতবাস
যুধিষ্ঠির বিরাটরাজের সভায় কঙ্ক নামে দ্যুতনিপুণ ব্রাহ্মণ হিসাবে আশ্রয় নিয়েছিলেন। সৌরন্ধ্রীরূপী দ্রৌপদীর সৌন্দর্যে মুগ্ধ হয়ে কীচক তাঁকে বিবাহের প্রস্তাব দিলে, দ্রৌপদী তা প্রত্যাখান করেন। এরপর কীচকের বারবার অনুরোধে সুদেষ্ণা (কীচকের বোন) মদ আনার অছিলায়, দ্রৌপদীকে কীচকের ঘরে পাঠান। কীচক দ্রৌপদীকে আকর্ষণ করার চেষ্টা করলে, দ্রৌপদী তাঁকে ধাক্কা দিয়ে ফেলে দিয়ে বিরাটের রাজসভায় উপস্থিত হন। এরপর কীচক রাজসভায় এসে সর্বসমক্ষে দ্রৌপদীর চুল ধরে তাকে লাথি মারেন। বিরাট-সভায় কীচক প্রকাশ্যে দ্রৌপদীকে লাথি মারলে, আত্মপরিচয় প্রকাশের আশঙ্কায় ভীমকে প্রতিশোধ গ্রহণ থেকে বিরত থাকতে বলেন। পরে দ্রৌপদীর অনুরোধে ভীম কীচককে হত্যা করেছিলেন।পাণ্ডবদের এই অজ্ঞাতবাসের শেষাংশে দুর্যোধন বিরাটরাজের গোধন হরণ করলে যুধিষ্ঠিরের ইঙ্গিতে বৃহন্নলারূপী অর্জুন কৌরব-সৈন্যদের পরাস্ত করে গোধন উদ্ধার করেন।
কুরুক্ষেত্রের যুদ্ধ
অজ্ঞাতবাস শেষে যুধিষ্ঠির দুর্যোধনের কাছে রাজ্য ফিরে চান।কিন্তু দুর্যোধন তা দিতে অস্বীকৃতি জানান। এরপর যুধিষ্ঠির কৃষ্ণকে দূত হিসেবে পাঠান । সকল প্রস্তাবই দুর্যোধন অগ্রাহ্য করেন। কৃষ্ণ তখন ৫ পাণ্ডবের জন্য ৫ টি গ্রাম প্রার্থনা করেন। দুর্যোধন তাতেও অসম্মত হন এবং বলেন বিনা যুদ্ধে উনি সূঁচের ডগায় যতটুকু পরিমাণ ভূমি ধরবে উনি ততটুকুও দেবেন নাএরপর যুধিষ্ঠির দুঃখিত হয়ে যুদ্ধের ব্যাপক আয়োজন সম্পন্ন করেন। যুদ্ধের আরম্ভে যুধিষ্ঠির রথ থেকে নেমে ভীষ্ম, দ্রোণাচার্য, শল্য প্রমুখ গুরুজনদের প্রণাম করে আশীর্বাদ ভিক্ষা করেন। ধৃতরাষ্ট্রের পুত্র যুযুৎসু পাণ্ডব পক্ষে যোগ দিতে ইচ্ছা করলে যুধিষ্ঠির সম্মতি দেন। যুদ্ধের ত্রয়োদশ দিনে অভিমন্যু চক্রব্যূহ ভেদ করার ইচ্ছা করলে, যুধিষ্ঠির তাঁকে বাধা দেন, পরে নিরুপায় হয়ে অভিমন্যুকে অনুমতি দেন। উল্লেখ্য উক্ত যুদ্ধে অভিমন্যু নিহত হন। দ্রোণকে যুদ্ধে নিরস্ত করার জন্য কৃষ্ণ এবং ভীমের প্ররোচনায় যুধিষ্ঠির 'অশ্বত্থামা হতঃ-ইতি গজঃ' এই মিথ্যা উচ্চারণ করেন। যুধিষ্ঠিরের এই বাক্যে দ্রোণ তাঁর পুত্র অশ্বত্থামা'র মৃত্যু হয়েছে মনে করে অস্ত্রত্যাগ করেন। উল্লেখ্য অশ্বত্থামা নামক হাতির মৃত্যু হয়েছে এই সংবাদটাই যুধিষ্ঠির মিথ্যার আশ্রয়ে উচ্চারণ করেন। এই মিথ্যাচারের জন্য তাঁর রথ কিছুটা ভূমির দিকে নেমে যায়। যুদ্ধের সপ্তদশ দিনে যুধিষ্ঠির কর্ণের কাছে পরাজিত ও লাঞ্ছিত হয়ে শিবিরে পলায়ন করেন। এই সময় অর্জুন উপস্থিত হয়ে কর্ণকে হত্যা করতে ব্যর্থ হলে যুধিষ্ঠির তাঁকে তিরস্কার করে গাণ্ডীব ত্যাগ করতে বলেন। এতে অর্জুন ক্ষুব্ধ ও উত্তেজিত হয়ে যুধিষ্ঠিরকে হত্যা করতে উদ্যত হলে কৃষ্ণ তাঁকে নিবারণ করেন। পরে অবশ্য কর্ণকে অর্জুনই হত্যা করেছিলেন। যুদ্ধের অষ্টাদশ দিনে যুধিষ্ঠির শল্যকে হত্যা করেন। যুদ্ধের শেষে দুর্যোধন দ্বৈপায়ন হ্রদে আত্মগোপন করলে, যুধিষ্ঠির তাঁকে তীক্ষ্ণবাক্যে উত্তেজিত করেন। পরে ভীমের সাথে দুর্যোধনের গদা যুদ্ধ হয়। এই যুদ্ধে ভীম অন্যায়ভাবে দুর্যোধনের উরু ভেঙে দেন। যুদ্ধের শেষে ক্রুদ্ধ গান্ধারী যুদ্ধক্ষেত্রে এলে ইনি তাঁর ক্রোধ প্রশমিত করার জন্য গান্ধারীর পায়ে ধরেন। এ সময় গান্ধারী বস্ত্রাবরণের আড়াল থেকে শুধুমাত্র যুধিষ্ঠিরের নখগুলি দেখতে পান। ফলে যুধিষ্ঠিরের নখগুলো বিকৃত হয়ে যায়।
কুরুক্ষেত্রের যুদ্ধের পর পাণ্ডবরা সবার মৃতদেহ সৎকারের সময় কুন্তী তাঁদের কাছে কর্ণের জন্মবৃত্তান্ত বর্ণনা করে তাঁর উদ্দেশ্যেও তর্পণ করতে অনুরোধ করেন। এতে যুধিষ্ঠির ক্ষিপ্ত হয়ে অভিশাপ দেন যে, স্ত্রী জাতি কোন বিষয়ই গোপন রাখতে পারবে না।
যুদ্ধ শেষে যুধিষ্ঠিরের রাজ্যাভিষেক হয়। এই সময় যুধিষ্ঠির আত্মীয়-স্বজনের মৃত্যুর জন্য অনুতপ্ত হয়ে রাজপদ ত্যাগ করতে উদ্যত হন। কিন্তু কৃষ্ণ, কৃষ্ণ দ্বৈপায়ন, অনুনয় করে তাঁকে রাজ্য গ্রহণে সম্মত করান। রাজ্যগ্রহণের পর ইনি শরশয্যাশায়ী ভীষ্মের কাছে উপস্থিত হন। ভীষ্ম তাঁকে বহু পরামর্শ দিয়ে দেহত্যাগ করেন। এরপর ইনি আত্মীয়-স্বজন হত্যাজনীত অপরাধ থেকে উদ্ধারের জন্য ব্যাসদেবের পরামর্শে অশ্বমেধ যজ্ঞ করেন। এরপর যুধিষ্ঠির ৩৬ বৎসর রাজত্ব করেন। এই সময় ইনি ধৃতরাষ্ট্র ও গান্ধারীর সেবা করার ব্যবস্থা করেন।
মহাপ্রস্থান
যদুবংশ ধ্বংসের পর যুধিষ্ঠির অভিমন্যুর পুত্র পরীক্ষিৎ-কে রাজ্যে অভিষিক্ত করেন এবং যুযুৎসু'র উপর রাজ্যের ভার অর্পণ করে ৪ ভাই ও দ্রৌপদীসহ মহাপ্রস্থানের প্রস্তুতি নেন। এই সময় তাঁদের সাথে ধর্মদেবতা কুকুররূপে সঙ্গ নেন। পথিমধ্যে চার ভাই ও দ্রৌপদীর পতন ঘটে। এরপর একমাত্র কুকুরকে সঙ্গী করে ইনি স্বর্গদ্বারে উপস্থিত হন। কিন্তু ইন্দ্র যুধিষ্ঠিরকে বলেন যে, তিনি কুকুরসহ স্বর্গে প্রবেশ করতে দিবেন না। উত্তরে ইনি বলেন যে, প্রভুভক্ত কুকুর ছাড়া স্বর্গে প্রবেশ করলে, তা নির্দয়তা হবে। সুতরাং কুকুর ছাড়া তিনি স্বর্গে প্রবেশ করবেন না। এরপর ধর্ম কুকুরের রূপ পরিত্যাগ করে যুধিষ্ঠিরকে বলেন যে, যুধিষ্ঠির তোমার সমান স্বর্গে কেউ নেই। স্বর্গে প্রবেশ করে তিনি তাঁর ভাইদের দেখতে চান। দেবদূতরা তাঁকে নরকে নিয়ে যান। সেখানে ভাইদের দেখতে পেয়ে স্বর্গে ফিরে যেতে অস্বীকৃতি জানালে, ইন্দ্র তাঁকে বলেন যে, যুধিষ্ঠির অশ্বত্থামার মৃত্যু সংবাদ দিয়ে দ্রোণাচার্যের সাথে প্রতারণা করেন বলে, তাঁকে কৌশলে নরক দর্শন করান হয়েছে। এরপর যুধিষ্ঠির পাণ্ডবদের নিয়ে স্বর্গে প্রবেশ করেন।
ইয়সি বেনায়ন
ইয়সি বেনায়ন (হিব্রু: יוסף שי "יוסי" בניון‎‎, জন্ম ৫ মে ১৯৮০) একজন ইজরাইলি পেশাদার ফুটবলার, যিনি মাক্কাবি তেল আবিব ক্লাব এবং ইসরাইল জাতীয় ফুটবল দলের অধিনায়ক। তিনি আক্রমণাত্মক মধ্যমাঠের খেলোয়াড় হিসেবে খেলে। তিনি ইসরাইলের ডিমোনা শহরে জন্মগ্রহণ করেন। তাকে ইসরাইলে 'দ্যা ডায়মন্ড অফ ডিমোনা' বলে ডাকা হয়। তিনি ইসরাইলের মরক্কান ইহুদি পরিবারে জন্মগ্রহণ করেন। তার বাবা 'ডুডু' হ্যাপয়েল ডিমোনা ক্লাবের হয়ে খেলেছেন।
হ্যাপয়েল বেয়ার শেভা
১৯৯৭-৯৮ মৌসুমে মাত্র ১৬ বছর বয়সে তিনি হ্যাপয়েল বেয়ার শেভার সিনিয়র দলে জায়গা পান। কিন্তু সেই মৌসুমেই তার দল লিগ থেকে অবনমন হয়ে যায়। লিগের শেষ ম্যাচে মাক্কাবি হাইফার বিপক্ষে ৯০ মিনিটে একটি পেনাল্টি কিক পান, তবে প্রতিপক্ষের গোলকিপার সেই কিক আটকে দেন। কিন্তু ফিরতি শটে গোল দেন বেনায়ন। বেনায়ন ১৯৯৭-৯৮ মৌসুমে ১৫ টি গোল দিয়ে ৪র্থ সর্বোচ্চ গোলদাতা হন।
মাক্কাবি হাইফা
পরের মৌসুমে বেনায়ন মাক্কাফি হাইফা'তে যোগ দেয়। ১৯৯৮-৯৯ মৌসুমে বেনায়ন ২৯ ম্যাচে ১৬ টি গোল দেয়। ১৯৯৮-২০০০ মৌসুমে বেনায়ন ৩৮ ম্যাচে ১৯ গোল দিয়ে লিগের ৩য় সর্বোচ্চ গোলদাতা হন। ২০০০-০১ মৌসুমে বেনায়ন মাক্কাবিকে চ্যাম্পিয়েন্সইপ জেতায় এবং ৩৭ ম্যাচে ১৩ গোল করে মৌসুমের সেরা খেলোয়াড় নির্বাচিত হয়। পরের মৌসুমে আবারও চ্যাম্পিয়েন্সিপ জয় করে মাক্কাবি হাইফা। মাক্কাবির হয়ে সেই মৌসুমে ৩৩ ম্যাচে ৭ গোল করেন বেনায়ন।
মাক্কাবি হাইফার হয়ে বেনায়ন সর্বমোট ৫৫ টি গোল করে।
ওয়েস্ট হাম
প্রিমিয়ার লিগে সদ্য উন্নীত হওয়া ওয়েস্ট হাম ইউনাইটেড ২০০৫ সালের জুলাইয়ে ২.৫ মিলিয়ন ইউরো খরচ করে বেনায়নকে দলে নায়। বেনায়নের সাথে চুক্তি ৪ বছরের। ১৯ আগস্ট ২০০৫ সালে ব্র্যাকবার্ন রোভার্সের বিপক্ষে ম্যাচের মাধ্যমে প্রিমিয়ার লিগে অভিষেক হয়। ঐ ম্যাচে ওয়েস্ট হাম ৩-১ গোলে জয়লাভ করে। বেনায়ন ১২ সেপ্টেম্বরে অ্যাস্টন ভিলার বিপক্ষে তার ১ম প্রিমিয়ার লিগ গোল দেয়। ঐ ম্যাচে ৪-০ গোলে জয় পায় ওয়েস্ট হাম। ২০০৬ সালের মে মাসে বেনায়ন ২০০৬ এফএ কাপ ফাইনালে লিভারপুলের বিপক্ষে খেলেন, ওয়েস্ট হাম সেই ম্যাচে ৩-৩ গোলে ড্র করার পর ট্রাইব্রেকারে ম্যাচটি হেরে যায়। ২০০৭ সালের ১৩ মে, ওল্ড ট্রাফর্ডে ম্যানচেস্টার ইউনাইটেডের বিপক্ষে ম্যাচে আত্মঘাতী গোল দেয় কার্লোস তেভেজ, ফলে ওয়েস্ট হাম সেই মৌসুমে অবনমন থেকে বেচে যায়।
লিভারপুল
২০০৭ সালে বেনায়ন ৪ বছরের চুক্তিতে ওয়েস্ট থেকে লিভারপুলে যোগ দেয়। ১২ জুলাইয়ে লিভারপুল তাদের ওয়েবসাইটে জানায় বেনায়নকে দলে আনতে ৫ মিলিয়ন ইউরো খরচ হয়েছে। লিভারপুলের হয়ে তিনি ১১ নম্বর জার্সি পড়ে খেলেন। ২৫ সেপ্টেম্বর ২০০৭ সালে রেডিং এর বিপক্ষে ১ম গোল দেয়। এফএ কাপে বেনায়ন নন-লিগের দল হাভান্ট এন্ড ওয়াটারলভিলের বিপক্ষে হ্যাট্রিক করে। ২০০৭ সালের ৭ নভেম্বর উয়েফা চ্যাম্পিয়েন্স লিগে তুরুস্কের দল বেসিকতাসের বিপক্ষে হ্যাট্রিক করে, ঐ ম্যাচে লিভারপুল ৮-০ গোলের বিশাল জয় পায়।
৬ ডিসেম্বর ২০০৮ সালে মৌসুমের ১ম গোল দেন ব্যাকবার্নের বিপক্ষে। সেই ম্যাচে ৩-১ গোলে জয়লাভ করে লিভারপুল।
২০০৯ সালের ২৫ ফেব্রুয়ারি, উয়েফা চ্যাম্পিয়েন্স লিগের নক-আউট পর্বে বেনায়নের হেড থেকে দেয়া একমাত্র গোলে রিয়াল মাদ্রিদকে হারায় লিভারপুল।  ২০০৮-০৯ মৌসুমে বেনায়ন ৩৯ ম্যাচে ৯ গোল দেয়। ২০০৯ সালের ৬ জুলাই তিনি চুক্তির মেয়াদ ২ বছর বাড়ায়। ২০০৯ সালের ১২ সেপ্টেম্বরে বার্নলির বিপক্ষে ম্যাচে ১ম প্রিমিয়ার লিগে নিজের হ্যাট্রিক পুরন করেন।
চেলসি
২০১০ সালের ২ জুলাই বেনায়ন ৩ বছরের চুক্তিতে চেলসিতে যোগ দেয়। তাকে দলে নিতে ৫.৫ মিলিয়ন পাউন্ড খরচ করে চেলসি। চেলসিতে এসে বেনায়ন বলেন "এটি একটি বড় ক্লাব এবং আমার মনে হয় সব খেলোয়াড়ের সপ্ন এটি। আশা করছি আমরা সাফল্য লাভ করবো।" বেনায়ায়ন ফ্রাঙ্কফুটের বিপক্ষে প্রীতি ম্যাচের মাধ্যমে চেলসির হয়ে অভিষেক হয়। ২১ আগস্টে চেলসির হয়ে ১ম গোল দেয়। ঐ ম্যাচে চেলসি ৬-০ গোলে উইগানকে হারায়। ২০১১ সালের ২৬ আগস্ট বেনায়ন সতীর্থ হুয়ান মাতাকে তার ১০ নম্বর জার্সি পড়ার প্রস্তাব দেয়। এই নিয়ে ইসরাইলের অধিনায়ক বলেন "আমি সিদ্ধান্ত নিয়েছি মাতাকে তার পছন্দের ১০ নম্বর জার্সি দিবো। আমার জন্য এটি একটি নম্বর মাত্র, আমার পয়মন্ত ১৫ নম্বর নয়"
২০১১ সালে মালয়েশিয়া য় একটি প্রীতি ম্যাচে মালয়েশিয়া একাদশের বিপক্ষে প্রায় ৮৫ হাজার দর্শক তাকে টিটকারি করে। একটি সুত্র জানায়, "মুসলিম অধ্যুষিত মালয়েশিয়া ফিলিস্তিনের সমর্থক এবং ইসরাইলের সঙ্গে কূটনৈতিক সম্পর্ক রাখতে ইচ্ছুক নয়"। তাই এরকম ঘটনা ঘটেছে।
ওয়েস্ট হাম (লোন)
২০১২ সালের ৩১ আগস্ট বেনায়ন ওয়েস্ট হামে লোনে যোগ দেয়। নভেম্বরে নিউক্যাসেলের বিপক্ষে ম্যাচে ইনজুরিতে পড়েন। ফলে ওয়েস্ট হামের হয়ে আর ম্যাচ খেলতে পারেনি। ডিসেম্বরে তাকে চেলসির কাছে ফিরিয়ে দেয়া হয়। ওয়েস্ট হামের হয়ে মাত্র ৩ টি ম্যাচ খেলতে পেরেছিলেন।
কুইন্স পার্ক রেঞ্জার্স
২০১৩ সালের ১০ ডিসেম্বর বেনায়ন কুইন্স পার্ক রেঞ্জার্সে যোগ দেয়। তার অভিষেক ম্যাচে লেস্টার সিটির বিপক্ষে ১-০ গোলে হেরে যায় কিউপিয়ার। ২০১৪ সালের ২২ মার্চ ক্লাবের হয়ে ১ম গোল দেয়,ঐ ম্যাচে ৩-১ গোলে জয় পায় কুইন্স পার্ক রেঞ্জার্স।
মাক্কাবি হাইফা
২০১৪ সালের ৬ জুন বেনায়ন ২ বছরের চুক্তিতে মাক্কাবি হাইফাতে যোগ দেয়। তাকে দলে নিতে ১ মিলিয়ন ডলার খরচ করে মাক্কাবি হাইফা।
আন্তর্জাতিক ক্যারিয়ার
১৯৯৬ সালে উয়েফা ইউরোপিয়ান অনূর্ধ্ব-১৬ চ্যাম্পিয়েন্সিপে বেনায়ন ইসরাইলের প্রতিনিধিত্ব করেন।
বেনায়ন জাতীয় দলের হয়ে তার অভিষেক ম্যাচ খেলে পর্তুগালের বিপক্ষে ১৯৯৮ সালের ১৮ নভেম্বরে। উয়েফা ইউরো ২০০০ বাচাই-পর্বে সান ম্যারিনোর বিপক্ষে হ্যাট্রিকে ৮-০ গোলে জয়লাভ করে সান ম্যারিনো। ২০০৬ ফিফা বিশ্বকাপ বাছাইপর্বে বেনায়ন দলের সবচেয়ে গুরুত্তপুর্ন খেলোয়াড় ছিলো। বাছাইপর্বে তার অসাধারন খেলার ফলে ইসরাইল ২০০৬ ফিফা বিশ্বকাপ খেলার যোগ্যতা অর্জন করে। ২০০৮ উয়েফা ইউরো বাছাইপর্বে বেনায়ন ২ টি গোল করেন। ২০১০ সালের ২ সেপ্টেম্বরে বেনায়ন মাল্টার বিপক্ষে নিজের ২য় হ্যাট্রিক করে।
একাডেমী পুরস্কারের ভারতীয় বিজয়ী ও মনোনীতদের তালিকা
সংযোগ=//upload.wikimedia.org/wikipedia/commons/thumb/a/a2/Bhanu_Athaiya_%282%29.jpg/220px-Bhanu_Athaiya_%282%29.jpg|alt=A picture of Bhanu Athya.|থাম্ব| [[ভানু আথাইয়া, প্রথম ভারতীয় যিনি রিচার্ড অ্যাটেনবরগের গান্ধী (১৯৮২) এর জন্য পোশাক ডিজাইন করার জন্য একাডেমি পুরস্কার জিতেছিলেন।]] বেশ কিছু ভারতীয় ব্যক্তি এবং চলচ্চিত্র বিভিন্ন বিভাগে একাডেমি পুরস্কারের (অস্কার নামেও পরিচিত) জন্য মনোনীত হয়েছে বা মনোনীত হয়েছে।, ১৩ জন ভারতীয় মনোনীত হয়েছেন এবং আটজন বৈজ্ঞানিক ও প্রযুক্তিগত বিভাগে অস্কার জিতেছেন।
৩০তম একাডেমি পুরস্কারে মেহবুব খানের ১৯৫৭ সালের হিন্দি ভাষার চলচ্চিত্র মাদার ইন্ডিয়া ছিল শ্রেষ্ঠ আন্তর্জাতিক ফিচার ফিল্ম বিভাগে একাডেমি পুরস্কারের জন্য ভারতের প্রথম পুরস্কার। এটি আরও চারটি চলচ্চিত্রের পাশাপাশি মনোনীত হয়েছিল এবং ইতালীয় চলচ্চিত্র লে নত্তি দি কাবিরিয়ার (১৯৫৭) এর কাছে এক ভোটে পরাজিত হয়। ১৯৮২ সালে, ন্যাশনাল ফিল্ম ডেভেলপমেন্ট কর্পোরেশন অফ ইন্ডিয়া রিচার্ড অ্যাটেনবরোর জীবনীমূলক চলচ্চিত্র গান্ধী চলচিত্রের সহ-প্রযোজনায় গুরুত্বপূর্ণ ভূমিকা পালন করেছিল। ৫৫তম একাডেমি পুরস্কারে ভানু আথাইয়া প্রথম ভারতীয় হিসেবে পোশাক ডিজাইনের জন্য একাডেমি পুরস্কার লাভ করেন। একই ছবির জন্য শ্রেষ্ঠ মৌলিক সুরের জন্য মনোনীত হয়েছিলেন রবিশঙ্কর। ২০২২ সালের হিসাবে, মাদার ইন্ডিয়া ছাড়াও, মাত্র দুটি ভারতীয় চলচ্চিত্র অস্কারের জন্য মনোনীত হয়েছে - সালাম বোম্বে! (১৯৮৮) এবং লাগান (২০০১)।
১৯৯২ সালে, চলচ্চিত্র নির্মাতা সত্যজিৎ রায়কে সম্মানসূচক একাডেমি পুরস্কারে ভূষিত করা হয়, যা আজ পর্যন্ত একমাত্র ভারতীয় হিসেবে এই সম্মান লাভ করে। রেসুল পুকুট্টি এবং এ আর রহমান ২০০৮ সালের ব্রিটিশ চলচ্চিত্র স্লামডগ মিলিয়নেয়ারের জন্য যথাক্রমে সেরা সাউন্ড মিক্সিং এবং সেরা মৌলিক স্কোরের জন্য একাডেমি পুরস্কার জিতেছিলেন। রহমান 'জয় হো ' গানটির জন্য গীতিকার গুলজারের সাথে সেরা মৌলিক গানের পুরষ্কারও ভাগ করে নিয়েছিলেন। রহমানই একমাত্র ভারতীয় যিনি একাধিক একাডেমি পুরস্কার জিতেছেন। রাহুল ঠক্কর, কোটালঙ্গো লিওন এবং বিকাশ সাথায়ের মতো প্রযুক্তিগত বিভাগে বেশ কয়েকজন ভারতীয় এবং ভারতীয় আমেরিকান অস্কার পেয়েছেন।
সম্মানসূচক পুরস্কার
সংযোগ=//upload.wikimedia.org/wikipedia/commons/thumb/6/63/SatyajitRay.jpg/220px-SatyajitRay.jpg|alt=A portrait of Satyajit Ray.|থাম্ব| [[সত্যজিৎ রায় প্রথম ভারতীয় যিনি ১৯৯২ সালে অনারারি একাডেমি পুরস্কার পান।]]
রুপেল শকুন
রুপেল শকুন বা র‌্যাপেল গ্রিফন শকুন (Gyps rueppelli) একটি বড় আকারের শকুন যা মধ্য আফ্রিকার সাহেল অঞ্চল জুড়ে পাওয়া যায়। আবাসন সংকট, ক্ষতিকর বিষক্রিয়া ও অন্যান্য কারণে বর্তমান এর জনসংখ্যা হ্রাস পাচ্ছে।
প্রজনন
এই প্রজাতির শকুনেরা সাধারণত একগামী হিসাবেই বিবেচিত, এরা আজীবনের জন্য প্রজনন জোড়া (দম্পতি) গঠন করে। জোড়া গঠনের পরে রুপেল জুটি একসাথে লাঠি, ঘাস এবং পাতা সংগ্রহ করে যা তারা অন্যের বাসা থেকে সংগ্রহ বা চুরি করে আনে।  বাসা নির্মাণের পর পিতা-মাতা উভয়েই ৫৫ দিন ব্যাপী ধারাবাহিকভাবে ডিমে তা দেওয়ার কাজে অংশীদার হন। ডিম ফুটে ছানা বের হওয়ার পরে, বাবা-মা উভয়ই প্রায় ১৫০ দিন পর্যন্ত অপত্যের খাওয়াদাওয়া ও যত্ন নেন।
সান্ত্বনা চাকমা
সান্ত্বনা চাক্‌মা হলেন একজন ভারতীয় রাজনীতিবিদ, যিনি ভারতীয় জনতা পার্টির রাজনীতির সাথে যুক্ত। ২০২৩ সালে ত্রিপুরা বিধানসভা নির্বাচনে তিনি পেনচারথাল বিধানসভা কেন্দ্র থেকে দ্বিতীয়বারের মতো বিধায়ক নির্বাচিত হন।  বর্তমানে তিনি ত্রিপুরা রাজ্য সরকারের শিল্প ও বাণিজ্য মন্ত্রী হিসেবে দায়িত্ব পালন করছেন।
ভাগলপুর জংশন রেলওয়ে স্টেশন
ভাগলপুর জংশন রেলওয়ে স্টেশন (স্টেশন কোড: BGP ), একটি রেলওয়ে স্টেশন যা ভারতের বিহার রাজ্যের ভাগলপুর জেলার ভাগলপুর শহরে সেবা প্রদান করে।
ইতিহাস
ভাগলপুর জংশন রেলওয়ে স্টেশনটি রেলওয়ে নেটওয়ার্ক দ্বারা ভারতের বেশিরভাগ প্রধান শহরের সাথে সংযুক্ত। এটি সাহেবগঞ্জ লুপের মধ্যে অবস্থিত যা ভাগলপুরকে অসংখ্য ট্রেন দিয়ে পরিষেবা দেয়। এটি বিহারের তৃতীয় ব্যস্ততম লাইন। প্রায় ১০০ জোড়া এক্সপ্রেস এবং ৪৪ জোড়া প্যাসেঞ্জার ট্রেন এই লাইন দিয়ে যায়। ভাগলপুর জংশন একটি A1 গ্রেড রেলওয়ে স্টেশন।
এটি মালদা রেলওয়ে ডিভিশনের সর্বোচ্চ রাজস্ব জেনারেটর। হাওড়া এবং শিয়ালদহের পরে এটি পূর্ব রেলওয়ের তৃতীয় প্রধান রেলওয়ে স্টেশন। ভাগলপুর দিল্লি, মুম্বাই, হাওড়া, ব্যংগালোর, আজমির, কানপুর সেন্টার, পাটনা, কাটিহার, গুয়াহাটি, সুরাট, জম্মু, মুঙ্গের, গয়া এবং অন্যান্য শহরের সাথে সংযুক্ত।
ইংল্যান্ডে প্রথমবার চালানোর ৩০ বছরের মধ্যে ভারতে রেল পরিবহন চালু হয়।
ইস্ট ইন্ডিয়ান রেলওয়ে কোম্পানি, ১ জুন ১৮৪৫-এ গঠিত, ১৮৪৬ সালে কলকাতা থেকে মির্জাপুর হয়ে দিল্লি পর্যন্ত একটি রেল লাইনের জন্য জরিপ সম্পন্ন করে, যাকে তখন কলকাতা বলা হয়। ১৮৪৯ সালে দেওয়া সরকারি গ্যারান্টি প্রত্যাখ্যান করার কারণে কোম্পানিটি প্রাথমিকভাবে বিলুপ্ত হয়ে যায়। এরপরে, কলকাতা এবং রাজমহলের মধ্যে একটি "পরীক্ষামূলক" লাইন নির্মাণ ও পরিচালনার জন্য ইস্ট ইন্ডিয়ান রেলওয়ে কোম্পানি এবং ইস্ট ইন্ডিয়া কোম্পানির মধ্যে একটি চুক্তি স্বাক্ষরিত হয়, যা পরে মির্জাপুর হয়ে দিল্লি পর্যন্ত প্রসারিত হবে। ১৮৫১ সালে নির্মাণ শুরু হয়।
১৮৫৪ সালের ১৫ আগস্ট, পূর্ব বিভাগে প্রথম যাত্রীবাহী ট্রেনটি হাওড়া (কলকাতার কাছে) থেকে হুগলি পর্যন্ত ) চালানো হয়। ১৮৫৫ সালের ১ ফেব্রুয়ারি প্রথম ট্রেন হুগলি থেকে রানিগঞ্জ পর্যন্ত  চলে mi) হাওড়া থেকে। কয়লা পরিবহনের নিশ্চয়তার কারণেই রানীগঞ্জ বিভাগকে অগ্রাধিকার দেওয়া হয়।
১৮৫৯ সালের অক্টোবরে খানা জংশন-রাজমহল অংশটি সম্পূর্ণ হয়, পথে অজয় নদী পার হয়। ৪ জুলাই ১৮৬০ সালে প্রথম ট্রেনটি হাওড়া থেকে রাজমহল হয়ে খানা হয়ে যায়। খানা জংশন থেকে জামালপুর হয়ে কিউল পর্যন্ত লুপ, মঙ্গের শাখা সহ, ১৮৬২ সালের ফেব্রুয়ারিতে প্রস্তুত ছিল।
রাজমহল থেকে, নির্মাণ দ্রুত অগ্রসর হয়, গঙ্গার তীরে পশ্চিম দিকে অগ্রসর হয়, ১৮৬১ সালে ভাগলপুরে, ১৮৬২ সালের ফেব্রুয়ারিতে মুঙ্গেরে এবং ১৮৬২ সালের ডিসেম্বরে বারাণসীর বিপরীতে (গঙ্গার ওপারে) এবং তারপরে যমুনার তীরে নৈনি পর্যন্ত পৌঁছায়। কাজের মধ্যে রয়েছে জামালপুরে ইআইআর-এর প্রথম টানেল এবং আরাহ-তে সোন নদীর উপর প্রথম বড় সেতু।
১৯৬৩-৬৪ সালে, এলাহাবাদ-কানপুর-টুন্ডলা এবং আলিগড়-গাজিয়াবাদ সেকশনে কাজ দ্রুত অগ্রসর হয়। দিল্লির কাছে যমুনা সেতু ১৮৬৪ সালে সম্পন্ন হয়েছিল এবং ইস্ট ইন্ডিয়া রেলওয়ে কোম্পানি দিল্লি টার্মিনাস প্রতিষ্ঠা করে। এলাহাবাদের যমুনা সেতুটি ১৫ আগস্ট ১৮৬৫ সালে খোলা হয় এবং ১৮৬৬ সালে কলকাতা ও দিল্লি সরাসরি যুক্ত হয়। 1 Dn/ 2 আপ মেল চলতে শুরু করে।
-১৮৭১ সালে রানীগঞ্জকে কিউলের সাথে সংযোগকারী দীর্ঘ লাইন, একটি "ছোটো প্রধান লাইন" অবস্থানে ছিল। শুরুতে একে বলা হতো কর্ড লাইন। যাইহোক, এটি বেশি ট্রাফিক আকর্ষণ করার কারণে এটিকে প্রধান লাইন হিসেবে মনোনীত করা হয় এবং মূল লাইনটি হয়ে ওঠে সাহেবগঞ্জ লুপ।
ভাগলপুর অনেক সুপারফাস্ট এবং এক্সপ্রেস ট্রেনের জন্যও মূল স্টেশন।
সু্যোগ - সুবিধা
প্রধান সুবিধাগুলির মধ্যে রয়েছে সমগ্র ভাগলপুর জংশন প্ল্যাটফর্ম জুড়ে বিনামূল্যের ওয়াই-ফাই, ওয়েটিং রুম, রিটায়ারিং রুম, একটি কম্পিউটারাইজড রিজার্ভেশন সুবিধা, রিজার্ভেশন কাউন্টার, গাড়ি পার্কিং ইত্যাদির সুবিধা। স্টেশন চত্বরে যানবাহন প্রবেশ করতে দেওয়া হয়। নিরামিষ এবং আমিষভোজী খাবারের কক্ষ, চায়ের স্টল, বইয়ের স্টল, পোস্ট ও টেলিগ্রাফিক অফিস এবং সরকারি রেলওয়ে পুলিশ (জিআরপি) অফিস রয়েছে। ট্রেনের টিকিটের জন্য স্টেশনে সারি কমাতে স্বয়ংক্রিয় টিকিট ভেন্ডিং মেশিন আছে।
প্ল্যাটফর্ম
ফুটব্রিজ
এসকেলেটর
ভাগলপুর জংশন হল ভারতের নির্বাচিত রেলওয়ে স্টেশনগুলির মধ্যে যেখানে স্বয়ংক্রিয় এসকেলেটর বসানো করা আছে।
হান্না উইলিয়ামস হত্যাকাণ্ড
হান্না উইলিয়ামস (মে ১৯৮৬ - আনুমানিক. ২১ এপ্রিল ২০০১) ১৪ বছর বয়সী স্কুলছাত্রী ছিলেন। তিনি ২১ এপ্রিল ২০০১ তারিখে একটি শপিং ট্রিপের সময় নিখোঁজ হওয়ার পর খুন হয়। একজন আইরিশ দোষী সাব্যস্ত যৌন অপরাধী  রবার্ট হাওয়ার্ডকে ২০০৩ সালে দোষী সাব্যস্ত করা হয় এবং তার হত্যার জন্য যাবজ্জীবন কারাদণ্ড দেওয়া হয়।
এই মামলাটি (ব্রিটিশ দাতব্য সংস্থা মিসিং পিপল, পূর্বে ন্যাশনাল মিসিং পার্সনস হেল্পলাইন, অন্যান্যদের মধ্যে) শ্বেতাঙ্গ মহিলা সিন্ড্রোমের নিখোঁজ হওয়ার উদাহরণ হিসাবে উল্লেখ করা হয়েছে। এর কারণ উইলিয়ামস, একজন শ্রমিক শ্রেণীর মেয়ে, যার বাড়ি থেকে পালিয়ে যাওয়ার ইতিহাস রয়েছে, একই বয়সের অন্যান্য নিখোঁজ মেয়েদের তুলনায় অনেক কম প্রেস কভারেজ পেয়েছে, যারা প্রায় একই সময়ে নিখোঁজ হয়ে যায়, বিশেষ করে ড্যানিয়েল জোন্স (যিনি জুন ২০০১ সালে নিখোঁজ হন এবং যার মৃতদেহ কখনও পাওয়া যায়নি) এবং মিলি ডাওলার, দুজনেই আপাতদৃষ্টিতে স্থিতিশীল পরিবারের মধ্যবিত্ত স্কুলছাত্রী ছিলেন।
অন্তর্ধান
২০০১ সালের ২১ শে এপ্রিল হান্না উইলিয়ামস তার মাকে বলেছিলেন যে তিনি ডার্টফোর্ডে উইন্ডো শপিং করতে যাচ্ছেন, কিন্তু আর বাড়ি ফিরে আসেননি। অনেক দিন ধরে অনুমান করা হয়েছিল যে উইলিয়ামস পালিয়ে গেছে, এবং অনুসন্ধানটি এই কারণে সাহায্য করেনি যে একজন বন্ধু সম্ভাব্য নিহত হওয়ার অনেক পরে তাকে দেখেছিল।
লাশ আবিষ্কার এবং হত্যাকারীর শাস্তি
উইলিয়ামসের দেহ ১৫ মার্চ ২০০২ সালে টেমস নদীর পাশে কেন্টের নর্থফ্লিটের একটি শিল্প এলাকায় একটি সিমেন্টের কাজে আবিষ্কৃত হয়। প্রাথমিকভাবে অনুমান করা হয়েছিল যে দেহটি ড্যানিয়েল জোন্সের, যিনি ২০০১ সালের ১৮ জুন থেকে এসেক্সের ইস্ট টিলবুরি থেকে নিখোঁজ ছিলেন, কিন্তু উইলিয়ামসের পোশাক সঠিক সনাক্তকরণের দিকে পরিচালিত করে। উইলিয়ামসের মৃতদেহ আবিষ্কারের সাথে সাথে সারের মিলি ডাওলারের অন্তর্ধান এবং পরে হত্যার তদন্তও ঘটে, যিনি ২০০২ সালের ২১ শে মার্চ নিখোঁজ হন।
ট্রেবুক্সিয়া
ট্রেবুক্সিয়া হচ্ছে শৈবালের একটি গণ। এটি মাইক্রোথ্যামনিয়েলস গণের অন্তর্ভুক্ত।
ঘটোৎকচ
থাম্ব|ভীম ও ঘটোৎকচ ঘটোৎকচ ভারতীয় মহাকাব্য মহাভারতের একটি চরিত্র। ইনি হস্তিনাপুরের রাজা পাণ্ডুর দ্বিতীয় পুত্র ভীমের রাক্ষস স্ত্রী হিড়িম্বার গর্ভজাত পুত্র। ঘটোৎকচ হিড়িম্বাপুরের (বৰ্তমানে ডিমাপুর) রাজা ছিল। তাকে আসামের কাছারিরা নিজেদের পূৰ্বপুরুষ বলে। কুরুক্ষেত্রের যুদ্ধতে তিনি পাণ্ডব পক্ষে যুদ্ধ করেন। তিনি কুরুক্ষেত্র যুদ্ধে পাণ্ডব পক্ষের একজন গুরুত্বপূর্ণ যোদ্ধা ছিলেন। যুদ্ধে তিনি কৌরব পক্ষে যথেষ্ট আতংকের সৃষ্টি করেন। চতুর্দশ রাতে কৌরব সেনাবাহিনীর ব্যাপক ধ্বংস সাধন করেছিলেন। ঘটোৎকচ অলম্বুশের মতো অনেক অসুরকে হত্যা করেছিলেন। অবশেষে তিনি কর্ণের হাতে অর্জুনকে বধের জন্য রাখা একাঘ্নি (বা এক-পুরুষ-ঘাতিনী) অস্ত্রে প্রাণ হারান।
right|thumb|জাভার ছায়ানাটকে ঘটোৎকচের চিত্রায়ণ
ক্ষমতা
তিনি মায়ের দিক থেকে অর্ধ-রাক্ষস ছিলেন। ফলে তার বিভিন্ন যাদুকরী ক্ষমতা ছিল যেমন উড়ার ক্ষমতা, আকার বৃদ্ধি বা হ্রাস এবং অদৃশ্য হয়ে যাওয়া।ঘটোৎকচের অস্ত্র ছিল গদা।
কুরুক্ষেত্রের যুদ্ধ
ঘটোৎকচ তাঁর রাক্ষস সৈন্যদলসহ কুরুক্ষেত্রের যুদ্ধে পাণ্ডবদের পক্ষে যুদ্ধ করেন। তাঁর পুত্র অঞ্জনপর্বনও তাঁর সঙ্গে যুদ্ধে অংশ নিয়েছিলেন।
ভীষ্ম পর্ব
যুদ্ধের তৃতীয় দিনে ঘটোৎকচ কৌরব যুবরাজ দুর্যোধনকে পরাজিত করেন। চতুর্থ দিনে ঘটোৎকচের সঙ্গে প্রাগজ্যোতিষ (বর্তমান আসাম) রাজ্যের রাজা ভগদত্তের তীব্র যুদ্ধ হয়, কিন্তু সূর্যাস্ত হয়ে যাওয়ায় জয়-পরাজয় ব্যতিরেকেই যুদ্ধ সমাপ্ত হয়। পরবর্তীতে সপ্তম দিনে ভগদত্ত ঘটোৎকচকে দ্বৈরথ যুদ্ধে পরাজিত করেন। অষ্টম দিনে ঘটোৎকচ দ্রোণাচার্য, অশ্বত্থামা, দুর্যোধন, জয়দ্রথসহ বহু কৌরব মহারথীকে পরাজিত করেন।
দ্রোণ পর্ব
যুদ্ধের চতুর্দশ দিনে সূর্যাস্তের পরও যুদ্ধ চলছিল। রাত্রিতে রাক্ষসদের শক্তি বেড়ে যায় বলে এসময় ঘটোৎকচ অত্যন্ত শক্তিশালী হয়ে ওঠেন। কৌরবপক্ষ অবলম্বনকারী দুই রাক্ষস অলম্বুশ ও অলায়ুধ ঘটোৎকচের হাতে নিহত হন। এরপর ঘটোৎকচ কৃষ্ণের নির্দেশে কর্ণকে আক্রমণ করেন। ঘোরতর যুদ্ধের পর কর্ণ দেবরাজ ইন্দ্রের একাঘ্নী অস্ত্র ঘটোৎকচের দিকে নিক্ষেপ করলে এর আঘাতে ঘটোৎকচ নিহত হন। কিন্তু মৃত্যুর পূর্বে ঘটোৎকচ বিশালাকার ধারণ করায় তাঁর শব কৌরব সৈন্যবাহিনীর ওপরে পতিত হয় এবং এক অক্ষৌহিণী সৈন্য নিহত হয়।
জুমেইরাহ দ্বীপপুঞ্জ
জুমেইরাহ দ্বীপপুঞ্জ (جزر الجميرا) হল দুবাই, সংযুক্ত আরব আমিরাতের একটি আবাসন উন্নয়ন প্রকল্প, যা দুবাইয়ের অন্যতম বড় ডেভেলপার নাখিল প্রপার্টিজ তৈরি করেছে। এটি দুবাই মেরিনা এবং জুমেইরাহ লেক টাওয়ারের সরাসরি অভ্যন্তরীণে অবস্থিত, প্রধান মেরুদন্ডী হাইওয়ে, শেখ জায়েদ রোড (ই১১) এর ঠিক পূর্বে, ইন্টারচেঞ্জ ৫ এবং ৬ এর মধ্যে। জুমেইরাহ দ্বীপপুঞ্জ ছোট ছোট দ্বীপ নিয়ে গঠিত (যাদের গুচ্ছ বলা হয়), প্রতিটিতে ১৬টি ভিলা রয়েছে। ভিলার ক্লাস্টার মডেলের নকশা ইসলামিক থেকে ভূমধ্যসাগরীয় স্থাপত্য বিদ্যমান। এত বড় যে পুরো কমপ্লেক্সে ভূমি থেকে জলের অনুপাত ২৩:৭৭। কমপ্লেক্সটিতে রয়েছে ৫০টি দ্বীপ (যার মধ্যে ৪৬টি আবাসিক ক্লাস্টার), একটি রেস্টুরেন্ট, একটি সুপারমার্কেট, একটি ক্লাব হাউস, একটি জিম, বিউটি পার্লার, ফার্মেসি এবং একটি অবসর সুবিধা ভবন। ৭৩৬টি বাড়ির প্রত্যেকটির নিজস্ব সুইমিং পুল রয়েছে। প্রকল্পটি ২০০৬ সালের শেষের দিকে সম্পন্ন হয়েছে।
স্থাপত্যশৈলী
জুমেইরাহ দ্বীপপুঞ্জ এলাকায় উপলব্ধ বিভিন্ন স্থাপত্য শৈলীর উপর ভিত্তি করে পাঁচটি ভিন্ন ক্লাস্টারের নামকরণ করা হয়েছে।
নিকটবর্তী স্থানসমূহ
আশেপাশের জায়গার মধ্যে রয়েছে
নবি মুম্বই মেট্রো
নবি মুম্বাই মেট্রো ভারতের মহারাষ্ট্র রাজ্যের নবি মুম্বাই শহরে, নির্মাণাধীন একটি দ্রুত পরিবহন ব্যবস্থা। নগর ও শিল্প উন্নয়ন কর্পোরেশন (সিডকো) -এর তত্ত্বাবধানে নবি মুম্বাই মেট্রো-এর পরিকল্পনা ও নির্মাণ কাজ চলছে। মেট্রো ব্যবস্থাটি মোট দৈর্ঘ্য ১০৬.৪ কিলোমিটার (৬৬.১ মাইল) এবং তিনটি রেল লাইনের সমন্বয়ে গঠিত। প্রকল্পের জন্য ভিত্তি প্রস্তর ১ মে ২০১১ সালে স্থাপিত হয়; নির্মাণ বিলম্বের কারণে, মেট্রো প্রথম লাইনটি মে ২০১৮ সালে খোলা হবে।  মেট্রো এর প্রযুক্তিগত পরিকাঠামো এবং রোলিং স্টক আনসডডো এসটিএস, টাটা প্রজেক্টস এবং সিএসআর ঝুঝো দ্বারা সরবরাহ করা হচ্ছে।
ইতিহাস
২৯ এপ্রিল ২০১০ সালে নবি মুম্বাই মেট্রো প্রকল্প আনুষ্ঠানিক অনুমোদন পেয়েছে, এবং ২১ শে মে ২০১১ সালে একটি পাবলিক শুনানিতে কেউ পরিকল্পনায় কোনও আপত্তি জানায়নি। ৩০ সেপ্টেম্বর ২০২০ সালে মহারাষ্ট্র সরকার দ্বারা ইন্ডিয়ান ট্রামওয়ে অ্যাক্ট ১৮৮৬-এর অধীনে বেলাপুর-পন্দের-কলামোলি-খন্দেশ্বর লাইনের বাস্তবায়নকারী সংস্থা হিসেবে সিডকো নামকরণ করা হয়। মেট্রোর ভিত্তিপ্রস্তর মুখ্যমন্ত্রী পৃথ্বীরাজ চৌহান ১ মে ২০১১ স্থাপন করেন এবং ২০১১ সালের অক্টোবরে সিস্টেমের প্রথম পর্যায়ে সাধারণ ভিত্তি কাজ শুরু হয়। মার্চ ২০১২ সালে, সিডকো মুম্বই মেট্রোকে প্রস্তাবিত সংযোগ সহ মেট্রো এর সম্পূর্ণ মাস্টার প্ল্যান মুক্তি দেয়।  ২০১৭ সালের ফেব্রুয়ারি মাসে, রিয়েটস নতুন মুম্বাই মেট্রোর লাইন ২, ৩ এবং ৪-এর জন্য একটি অন্তর্বর্তিক বিস্তারিত প্রকল্প প্রতিবেদন (ডিপিআর) জমা দেয়।
ফেব্রুয়ারি ২০১৩ সালে, নবি মুম্বাই এলাকায় হাজার হাজার গ্রামবাসী স্থানীয় আবাসন উন্নয়ন বিষয়ে সিডকোর নিষ্ক্রিয়তার বিরুদ্ধে প্রতিবাদ জানায়, অবকাঠামো প্রকল্পগুলোতে ক্ষতিগ্রস্ত স্থানীয়দের পুনর্বাসন প্রদানের ব্যর্থতার কারণে। বিক্ষোভকারীরা "সিডকো প্রধান কার্যালয় এবং অঞ্চলের সমস্ত উন্নয়ন প্রকল্প বন্ধ করে দেওয়ার জন্য অঙ্গীকার করেছিল। এগুলির মধ্যে রয়েছে মেট্রো প্রকল্প এবং বিমানবন্দর প্রকল্পের অগ্রগতি"।
নেটওয়ার্ক
নবি মুম্বাই মেট্রোর দৈর্ঘ্য ১০৬.৪ কিলোমিটার (66.1 মাইল) এবং মোট পাঁচটি লাইন নির্মাণের পরিকল্পনা করা হয়েছে। ২০১৭ সালের মে মাসে মেট্রো লাইন ১ -এর নির্মাণের অধীনে রয়েছে, যা ২০১৮ সালের মে মাসে শুরু হওয়ার কথা ছিল। তবে এটি মে ২০১৯ সালে চালু হবে।
নিক ভুইয়িচিচ
কর্মজীবন
নিক ভুইয়টসিক ২১ বছর বয়সে গ্রিফিথ ইউনিভার্সিটি থেকে হিসাব বিজ্ঞান ও "ব্যবসা পরিকল্পনা" বিষয়ে ব্যাচেলর ডিগ্রী অর্জন করেন। পরবর্তীতে অনুপ্রেরণামূলুক বক্তব্য দিতে পৃথিবীর বিভিন্ন দেশে ভ্রমণ করেন। তার বক্তব্যে বয়ঃসন্ধিকালীন সময়ের সমস্যা বারবার উঠে এসেছে। তিনি পাঁচ উপমহাদেশের ষাটটি দেশে ঘুরে প্রায় ত্রিশ লাখ মানুষের কাছে নিজের বক্তব্য পৌঁছে দেন।
দ্যা বাটারফ্লাই সার্কাস (The Butterfly Circus) নামের একটি চলচ্চিত্রে "নিক ভুইয়টসিক" অভিনয় করেছেন। চলচ্চিত্রটি ২০০৯ সালে "Doorpost Film Project's" এ প্রথম পুরস্কার অর্জন করে।
পদক
"দ্যা বাটারফ্লাই সার্কাস" চলচ্চিত্রটিতে "উইল" চরিত্রে অনবদ্য অভিনয় করার জন্য ২০১০ সালে "নিক ভুইয়টসিক" "Method Fest Independent Film Festival" এ সেরা অভিনেতা পদক লাভ করেন। ২০০৫ সালে যুব অস্ট্রেলিয়ান অব দ্যা ইয়ার পুরষ্কারের জন্য তিনি মনোনয়ন লাভ করেন।
মন্ত্রপুষ্পম
মন্ত্রপুষ্পম 	(मन्त्रपुष्पम्) একটি বৈদিক স্তোত্র যা পূজার শেষে হিন্দু দেবদেবীদের ফুল নিবেদনের সময় পাঠ করা হয়। মন্ত্রটিকে বৈদিক মন্ত্রের ফুল বলে মনে করা হয়।
মন্ত্রটি যজুর্বেদের তৈত্তিরীয় আরণ্যক থেকে নেওয়া হয়েছে। এটি সীমাহীন সুবিধার কথা বলে যা জল, আগুন, বায়ু, সূর্য, চন্দ্র, তারা, মেঘ ও সময়ের গোপন জ্ঞান দ্বারা অর্পিত হবে। সাধারণত যেকোন পূজা বা যজ্ঞের শেষে পূজারী (পুরোহিত) কোরাসে এটি পাঠ করেন। এটি সংক্ষেপে বলে যে জল (এখানে জল ইথার) এই মহাবিশ্বের ভিত্তি।
মন্ত্র ও অর্থ
মন্ত্রপুষ্পম এর স্তোত্র ও অর্থ:
"ॐ योऽपां पुष्पं वेद पुष्पवान् प्रजावान् पशुमान् भवति। चन्द्रमा वाऽपां पुष्पम्। पुष्पवान् प्रजावान् पशुमान् भवति य एवं वेद। योऽपामायतनं वेद आयतनवान् भवति ॥
যে বোঝে জলের ফুল, সে হয়ে ওঠে ফুল, শিশু ও পশুপাখির অধিকারী। চাঁদ জলের ফুল, যে এই সত্যটি বোঝে, সে হয়ে ওঠে ফুল, শিশু ও পশুপাখির অধিকারী। যে জলের উৎস জানে, নিজের মধ্যে প্রতিষ্ঠিত হয়,
ॐ अग्निर्वा अपामायतनम् । आयतनवान् भवति । योऽग्नेरायतनं वेद आयतनवान् भवति । आपो वाऽग्नेरायतनम्। आयतनवान् भवति य एवं वेद । योऽपामायतनं वेद आयतनवान् भवति ॥
আগুন জলের উৎস, এই যে জানে, নিজের মধ্যে প্রতিষ্ঠিত হয়, জল হল আগুনের উৎস, এই যে জানে, নিজের মধ্যে প্রতিষ্ঠিত হয়ে যায়। যে জলের উৎস জানে, নিজের মধ্যে প্রতিষ্ঠিত হয়,
ॐ वायुर्वा अपामायतनम् । आयतनवान् भवति । यो वायोरायतनम् वेद आयतनवान् भवति । आपो वै वायोरायतनम् । आयतनवान् भवति य एवं वेद । योऽपामायतनं वेद आयतनवान् भवति ॥
বায়ু জলের উৎস, এই যে জানে, নিজের মধ্যে প্রতিষ্ঠিত হয়, পানি বাতাসের উৎস, এই যে জানে, নিজের মধ্যে প্রতিষ্ঠিত হয়ে যায়। যে জলের উৎস জানে, নিজের মধ্যে প্রতিষ্ঠিত হয়,
প্রখর সূর্য জলের উৎস, এই যে জানে, নিজের মধ্যে প্রতিষ্ঠিত হয়, জল হল জ্বলন্ত সূর্যের উৎস, এই যে জানে, নিজের মধ্যে প্রতিষ্ঠিত হয়ে যায়। যে জলের উৎস জানে, নিজের মধ্যে প্রতিষ্ঠিত হয়,
ॐ चन्द्रमा वा अपामायतनम् । आयतनवान् भवति । यः चन्द्रमस आयतनं वेद आयतनवान् भवति । आपो वै चन्द्रमस आयतनम् । आयतनवान् भवति य एवं वेद । योऽपामायतनं वेद आयतनवान् भवति ॥
চাঁদ জলের উৎস, এই যে জানে, নিজের মধ্যে প্রতিষ্ঠিত হয়, জল হল চাঁদের উৎস, এই যে জানে, নিজের মধ্যে প্রতিষ্ঠিত হয়ে যায়। যে জলের উৎস জানে, নিজের মধ্যে প্রতিষ্ঠিত হয়,
ॐ नक्षत्राणि वा अपामायतनम् । आयतनवान् भवति । यो नक्षत्राणामायतनं वेद आयतनवान् भवति । आपो वै नक्षत्राणामायतनम् । आयतनवान् भवति य एवं वेद । योऽपामायतनं वेद आयतनवान् भवति ॥
তারা জলের উৎস, এই যে জানে, নিজের মধ্যে প্রতিষ্ঠিত হয়, জল তারার উৎস, এই যে জানে, নিজের মধ্যে প্রতিষ্ঠিত হয়ে যায়। যে জলের উৎস জানে, নিজের মধ্যে প্রতিষ্ঠিত হয়,
ॐ पर्जन्यो वा अपामायतनम् । आयतनवान् भवति । यः पर्जन्यस्यायतनं वेद आयतनवान् भवति । आपो वै पर्जन्यस्यायतनम् । आयतनवान् भवति य एवं वेद । योऽपामायतनं वेद आयतनवान् भवति ॥